R. Zajac, minister zdravotníctva SR: (2003-12-04):
V tomto rámcovom dohovore sa riešia otázky predaja, colných taríf, spôsobu reklamy, zákaz falošnej reklamy, obmedzenia a iných náležitostí týkajúcich sa celého obchodu s tabakovými výrobkami. Rámcovému dohovoru vláda vyslovila súhlas s tým, že Slovenská republika postupovala v súlade s krajinami Európskej únie a vybojovala teda isté obmedzenia v zákaze reklamy, ktoré presadzovali najväčší výrobcovia Nemecko a Francúzsko. Rámcový dohovor považujeme, vláda považuje za vyvážený a veľmi vhodný a chcem povedať, že už vláda schválila a bude v tomto parlamente predstavený zákon o ochrane nefajčiarov, ktorý je v súlade s týmto rámcovým dohovorom, a sme jedna z prvých krajín, ktorá pristupujeme aj v legislatívnej podobe k rámcovému dohovoru. Prosím Národnú radu o súhlas. Ďakujem pekne. Z. Martináková, podpredsedníčka NR SR: Ďakujem, pán minister, prosím určenú spoločnú spravodajkyňu z výboru pre zdravotníctvo, pani poslankyňu Máriu Majdovú, aby informovala Národnú radu o výsledku rokovania výborov o tomto vládnom návrhu, M. Majdová, poslankyňa: Vážená pani predsedajúca, vážené poslankyne, vážení poslanci, dovoľte, aby som vám predložila spoločnú správu výborov Národnej rady Slovenskej republiky o prerokúvaní návrhu na vyslovenie súhlasu Národnej rady Slovenskej republiky na uzavretie Rámcového dohovoru na kontrolu tabaku. Predseda Národnej rady Slovenskej republiky rozhodnutím 429 z 20. októbra 2003 pridelil návrh na vyslovenie súhlasu Národnej rady Slovenskej republiky na uzavretie Rámcového dohovoru na kontrolu tabaku Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre pôdohospodárstvo, Výboru Národnej rady pre životné prostredie a ochranu prírody a Výboru Národnej rady Slovenskej republiky pre zdravotníctvo ako gestorskému výboru. Výbor Národnej rady Slovenskej republiky pre financie, rozpočet a menu prerokoval návrh v určenej lehote, súhlasil s návrhom a odporúča Národnej rade s týmto návrhom vysloviť súhlas. Výbor Národnej rady pre pôdohospodárstvo taktiež prerokoval predmetný návrh, vyslovil s ním súhlas a tiež odporučil Národnej rade tento dohovor schváliť. Výbor Národnej rady Slovenskej rady pre životné prostredie a ochranu prírody prerokoval predmetný návrh, súhlasil s ním, odporučil na súhlas aj Národnej rade. Výbor Národnej rady Slovenskej republiky pre zdravotníctvo prerokoval návrh, vyslovil s ním súhlas a odporúča Národnej rady, aby podľa článku 86 písm. d) Ústavy Slovenskej republiky vyslovila súhlas s uzavretím Rámcového dohovoru na kontrolu tabaku. Gestorský výbor konštatoval, že všetky výbory, ktorým bol predložený návrh pridelený, ho prerokovali, vyslovili s návrhom súhlas a odporučili Národnej rade Slovenskej republiky vysloviť súhlas podľa čl. 86 písm. d) Ústavy Slovenskej republiky. Výbor schválil spoločnú správu výborov a svojím uznesením č. 99 z 1. decembra 2003 a určil ma za spoločnú spravodajkyňu výborov. Ďakujem, pani predsedajúca, skončila som, otvorte rozpravu, prosím. Z. Martináková, podpredsedníčka NR SR: Ďakujem, pani spravodajkyňa. Otváram rozpravu, písomne nemám žiadnu prihlášku, nech sa páči, kto má záujem, môžete sa prihlásiť ústne do rozpravy, uzatváram možnosť hlásiť sa ústne do rozpravy. Vyhlasujem rozpravu za skončenú a prerušujem rokovanie o tomto bode programu. Nasleduje druhé čítanie o vládnom návrhu zákona o službách zamestnanosti a o zmene a doplnení niektorých zákonov . Vládny návrh zákona ste dostali pred prvým čítaním ako tlač 419, spoločnú správu výborov máte ako tlač 419a. Prosím, aby zákon o službách zamestnanosti v snemovni odôvodnil minister práce, sociálnych vecí a rodiny pán Ľudovít Kaník. Nech sa páči, pán minister.